কাঁকুড়গাছি থেকে নিয়মিত ট্যাক্সিতে পরমা আইল্যান্ড যান কবিতা বিশ্বাস। সাধারণভাবে মিটারে ভাড়া ওঠে ৭০ টাকার মতো। কিন্তু ভাল করেই উনি জানেন, তাঁকে গুনতে হবে ১০০ টাকা! 
শুধু কবিতাই নন। শহরের দক্ষিণ থেকে উত্তর— সর্বত্র এবং ২৪ ঘণ্টাই ট্যাক্সিতে উঠলেই চালকদের হাতে তুলে দিতে হয় বাড়তি টাকা। মোটামুটি ৩০ টাকা থেকে শুরু। পরিস্থিতি বুঝে ১০০ টাকা পর্যন্তও আবদার করেন চালকেরা। এ ব্যাপারে তাঁদের যুক্তি, ‘‘অ্যাপ-নির্ভর ট্যাক্সিতে দিব্যি অতিরিক্ত ভাড়া দিয়ে যাতায়াত করেন লোকজন। আমরা তো অত বেশিও চাইছি না। তা সত্ত্বেও আমাদের অতিরিক্ত টাকা দিতেই এত আপত্তি!’’
ট্যাক্সি-মালিকদেরও অভিযোগ, গত পাঁচ বছরে এ রাজ্যে ট্যাক্সির ভাড়া বাড়েনি। অথচ লাফিয়ে বেড়েছে জ্বালানি, যন্ত্রাংশ এবং বিমার খরচ। একলাফে অনেকটাই বেড়েছে পুলিশের জরিমানাও। তার সঙ্গে সামঞ্জস্য রেখে অ্যাপ-নির্ভর ট্যাক্সি ইচ্ছেমতো বেশি ভাড়া নিচ্ছে।
শাসকদলের ট্যাক্সি-মালিক এবং চালকদের সংগঠন প্রোগ্রেসিভ ট্যাক্সিমেন্স ইউনিয়নের নেতা শম্ভুনাথ দে-র মতে, ‘‘বেশি ভাড়া নেওয়া উচিত নয়। ট্যাক্সিচালকেরা তো পুলিশের সামনেই বেশি ভাড়া নিচ্ছেন। পুলিশ কিছুই বলছে না। পুলিশেরই তো ব্যবস্থা নেওয়া উচিত।’’ তবে একইসঙ্গে তাঁর বক্তব্য, ‘‘যে হারে ডিজেলের দাম বেড়েছে, তাতে এই ভাড়ায় ট্যাক্সি চালানোও আর সম্ভব হচ্ছে না। সেই দিকটাও দেখা উচিত।’’
একই মত ট্যাক্সিমালিক সংগঠন বেঙ্গল ট্যাক্সি অ্যাসোসিয়েশনের নেতা বিমল গুহরও। তিনি বলেন, ‘‘দু’দিন আগেই ট্যাক্সিচালকদের সঙ্গে আমাদের সভায় বিষয়টি উঠে এসেছে। এতদিন এসব করতে বারণ করলে চালকেরা শুনতেন। এখন তো সরাসরি বলেই দিচ্ছেন, অ্যাপ-নির্ভর ট্যাক্সি যথেচ্ছ ভাড়া নিচ্ছে। তখন তো কেউ কিছু বলছেন না! আমাদের বেলায় যত নিয়ম!’’ বিমলবাবুর দাবি, ‘‘বেশি ভাড়া না নিলে ওঁরা তো সংসার চালাতে পারবেন না। সরকার নিজে থেকে ভাড়াবৃদ্ধি করলে এই সমস্যা হতো না। এখন চালকেরাই ইচ্ছেমতো ভাড়া নিচ্ছেন।’’